ข้อบัญญัติองค์การบริหารส่วนตำบลหนองหอย เรื่อง การลดหย่อนภาษีบำรุงท้องที่ พ.ศ. 2557

ข้อบัญญัติองค์การบริหารส่วนตำบลหนองหอย
ข้อบัญญัติองค์การบริหารส่วนตำบลหนองหอย
เรื่อง
การลดหย่อนภาษีบำรุงท้องที่
พ.ศ. ๒๕๕๗[๑]
 

โดยเป็นการสมควรตราข้อบัญญัติองค์การบริหารส่วนตำบลหนองหอย
ว่าด้วยการลดหย่อนภาษีบำรุงท้องที่ ในเขตองค์การบริหารส่วนตำบลหนองหอย

อาศัยอำนาจตามความในมาตรา ๗๑ แห่งพระราชบัญญัติสภาตำบลและองค์การบริหารส่วนตำบล
พ.ศ. ๒๕๓๗ แก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล
(ฉบับที่ ๕) พ.ศ. ๒๕๔๖ ประกอบมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ.
๒๕๐๘ แก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ และมาตรา ๔๓
ของรัฐธรรมนูญ แห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย
องค์การบริหารส่วนตำบลหนองหอย โดยความเห็นชอบจากสภาองค์การบริหารส่วนตำบลหนองหอย
และนายอำเภอพระทองคำ จึงตราข้อบัญญัติขึ้น ดังนี้

ข้อ ๑ ข้อบัญญัตินี้เรียกว่า ข้อบัญญัติองค์การบริหารส่วนตำบลหนองหอย เรื่อง การลดหย่อนภาษีบำรุงท้องที่
พ.ศ. ๒๕๕๗

ข้อ ๒ ข้อบัญญัตินี้ให้ใช้บังคับในเขตองค์การบริหารส่วนตำบลหนองหอย
เมื่อได้ประกาศไว้โดยเปิดเผย ณ ที่ทำการองค์การบริหารส่วนตำบลหนองหอยแล้วเจ็ดวัน

ข้อ ๓ บรรดาข้อบัญญัติองค์การบริหารส่วนตำบล
ข้อบังคับ กฎ
ระเบียบหรือคำสั่งอื่นใดในส่วนที่ตราไว้แล้วในข้อบัญญัตินี้หรือขัดแย้งกับข้อบัญญัตินี้
ให้ใช้ข้อบัญญัตินี้แทน

ข้อ ๔ ให้บุคคลธรรมดาซึ่งเป็นเจ้าของที่ดินแปลงเดียวหรือหลายแปลงมีที่ดินอยู่ในเขตองค์การบริหารส่วนตำบลหนองหอย
และใช้ที่ดินนั้นเป็นที่อยู่อาศัยของตนเองเป็นที่เลี้ยงสัตว์ของตนหรือประกอบกสิกรรมของตนในเขตองค์การบริหารส่วนตำบลหนองหอยให้ลดหย่อนไม่ต้องเสียภาษีบำรุงท้องที่จำนวน
๓ ไร่
ในกรณีที่บุคคลธรรมดาหลายคนที่เป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง

ข้อ ๕ ให้นายกองค์การบริหารส่วนตำบลหนองหอย
เป็นผู้รักษาการตามข้อบัญญัตินี้และให้มีอำนาจออกระเบียบ ข้อบังคับ หรือคำสั่ง
เพื่อปฏิบัติให้เป็นไปตามข้อบัญญัตินี้


ประกาศ
ณ วันที่ ๒ มิถุนายน พ.ศ. ๒๕๕๗
ธีรชัย
ถ่อนสันเทียะ
นายกองค์การบริหารส่วนตำบลหนองหอย









ปริยานุช/ผู้จัดทำ
๒๒ กรกฎาคม
๒๕๕๘

ปัญจพร/ผู้ตรวจ
๒๒ กรกฎาคม
๒๕๕๘




















[๑] ราชกิจจานุเบกษา
เล่ม ๑๓๒/ตอนพิเศษ ๑๖๔ ง/หน้า ๔๕/๑๖ กรกฎาคม ๒๕๕๘